3. ΑΝΑΓΚ. ΝΟΜΟΣ υπ’ αριθ. 2147 της 12/15 Δεκ. 1939 (ΦΕΚ Α΄ 543)  Περί τροποποιήσεως και συμπληρώσεως του από 2/11/35 Α. Νόμου «περί Εθνικών Παιδικών Σταθμών».  ΄Αρθρ.1.-1.Η κατά το άρθρ. 3 εδάφ. 3 του από 2-11-35 Α. Νόμου «περί Εθνικών Παιδικών Σταθμών» παρεχομένη, δι’ ενταλμάτων του Υπουργείου Κρατικής Υγιεινής και Αντιλήψεως ετησία οικονομική ενίσχυσις υπέρ εκάστου των Εθνικών Παιδικών Σταθμών, αυξάνεται μέχρι του ποσού των διακοσίων χιλιάδων δραχμών, μη συμπεριλαμβανομένης εις τούτο της εκτάκτου οικονομικής ενισχύσεως εκ του προϊόντος του ετησίου Πανελληνίου εράνου. ΄Αρθρ.2.-1.Εις τους Εθνικούς Παιδικούς Σταθμούς, εις ους δεν διορίζεται βρεφοκόμος και ων η δύναμις των περιθαλπομένων νηπίων υπερβαίνει τα πεντήκοντα, προστίθεται μία θέσις παιδαγωγού, επί μηνιαία αποζημιώσει μέχρι δραχμών χιλίων, διοριζομένης και απολυομένης δι’ αποφάσεως του Υπουργού Κρατικής Υγιεινής και Αντιλήψεως. 2.Εις την παιδαγωγόν παρέχεται δωρεάν οίκησις και σίτισις. 3.Παιδαγωγοί Εθνικών Παιδικών Σταθμών διορίζονται αι κεκτημέναι δίπλωμα διδασκαλείου νηπιαγωγών. 4.Η παιδαγωγός αναπληροί την απούσαν ή κωλυομένην διευθύντριαν. 5.Παιδαγωγοί Εθνικών Παιδικών Σταθμών, κεκτημέναι τριετή ευδόκιμον υπηρεσίαν, ως και νηπιαγωγοί κεκτημέναι διετή τουλάχιστον υπηρεσίαν εν Ηπείρω, Μακεδονία και Θράκη ως τακτικαί ή έκτακτοι ή προσωριναί κοινοτικαί νηπαιγωγοί, διορίζονται κατά προτίμησιν άνευ διαγωνισμού διευθύντριαι Εθνικών Παιδικών Σταθμών επί βαθμώ γραφέως β΄ τάξεως, προαγόμεναι εφεξής κατά τας διατάξεις του άρθρ. 9 του από 2-11-35 Α. Νόμου «περί Εθνικών Παιδικών Σταθμών». ΄Αρθρ.3.-1.Εις τους Εθνικούς Παιδικούς Σταθμούς, ων η δύναμις των νηπίων υπερβαίνει τα εξήκοντα προστίθεται και δευτέρα θέσις υπηρετρίας. ΄Αρθρ.4.-1.(Εις το άρθρ. 5 του από 2-11-35 Α. Νόμου «περί Εθνικών Παιδικών Σταθμών» προστίθεται εδάφιον τρίτον). 2.Η ακίνητος περιουσία του καταργηθέντος Εθνικού Οικοτροφείου Αρρένων Πρεβέζης περιέρχεται εις τον Εθνικόν Παιδικόν Σταθμόν Πρεβέζης.   